b"\n_START_ARTICLE_\nCastell de Prats de Balaguer\n_START_SECTION_\nHist\xc3\xb2ria\n_START_PARAGRAPH_\nDes del 962, almenys, i fins a la fi de l'Antic R\xc3\xa8gim, el castell i el territori de Prats de Balaguer foren possessi\xc3\xb3 de l'abadia de Sant Miquel de Cuix\xc3\xa0. Anteriorment, almenys des del 854-855, a m\xc3\xa9s, la villa Balagari fou possessi\xc3\xb3 de Sant Andreu d'Eixalada, el monestir antecessor del de Cuix\xc3\xa0. L'any 962, la comtessa Ava llegava a Sant Miquel de Cuix\xc3\xa0 els seus b\xc3\xa9ns in valle Confluente, in locum quem dicunt Pratos, vel in valle Balagaria. En el document on es reflecteix aquest llegat, i pels top\xc3\xb2nims esmentats, es veu que els termes d'aquella vall de Balaguer pr\xc3\xa0cticament coincideixen amb el terme actual de Fontpedrosa. Tanmateix, no \xc3\xa9s fins al 1267 que surt esmentat el castell: villa et castrum de Pratis de Balagerio.\n_START_SECTION_\nLes restes del castell\n_START_PARAGRAPH_\nEl castell constava d'un recinte dins del qual es trobava la torre de l'homenatge, quadrada, de 7,4 metres a l'exterior. Un mur que s'anava adaptant al terreny tancava el clos del castell. Es conserven fins a uns 9 metres d'al\xc3\xa7ada els murs de llevant i de migdia (l'angle \xc3\xa9s el punt de m\xc3\xa9s al\xc3\xa7ada conservat). El mur de ponent nom\xc3\xa9s fa 1,5 m, actualment. Un mur d'un gruix d'1,3 m, amb una porta, es conserva a l'angle sud-est de la torre, que continua cap al sud. Arriba a uns 3 metres d'al\xc3\xa7ada, i assoleix uns 13 de llarg\xc3\xa0ria. Restes m\xc3\xa9s petites dels altres murs de tancament es troben a l'entorn de la torre. Pel conjunt dels aparells, es pot datar aquest castell en el segle XIII."